OČKO 10-11/2020  - október-november 
mesačník pre nevidiacich a slabozrakých Nitrianskeho regiónu. S podporou Mesta Nitra vydala SINA Nitra n.o. a ZO ÚNSS Nitra, Nedbalova 540/17, 949 11 Nitra 
0911/328921, 0911/328922, hovoriaciweb@gmail.com

Obsah
Biela pastelka 2020
Na deň nevidiacich sa nestretneme
Kalendáre na rok 2021
Hľadáte vhodnú optickú pomôcku?
Poskytovanie služieb KS ÚNSS Nitra.........................................4

Biela pastelka 2020
Máme za sebou hlavný zbierkový deň, ktorým bol piatok 18. september 2020. V mestách, obciach a školách dobrovoľníci v bielych tričkách s logom Bielej pastelky ponúkali ľuďom Biele pastelky za dobrovoľný príspevok. Je malým zázrakom, že sa za tejto situácie podarilo 19. ročník zbierky uskutočniť. Stalo sa tak vďaka obetavosti mnohých ľudí. Výnos prvej fázy zbierky nebol v čase uzávierky Očka zverejnený, čiastkové výsledky naznačujú pokles oproti vlaňajšku cca o tretinu, na Slovensku, v našom kraji aj okrese. Tradičné stánky v N-Centro Nitra a na pešej zóne v Topoľčanoch sa stali centrami aj pre zber pokladničiek.    
Poďakovanie patrí všetkým prispievateľom, dobrovoľníkom a školám, menovite uvádzame aspoň členov našej ZO, ktorí rozviezli pastelky do škôl a zbierali s pokladničkami: Márii Nagyovej, Ivete Zbrankovej, Terézii Uharčekovej, manž. Fúskovým, manž. Smatanovým, Mariánovi Benadovi, Petrovi Bujnovi a tiež naším dobrovoľníčkam Vierke, Ivete a Majke. Ešte raz, veľká vďaka. 
Na deň nevidiacich sa nestretneme
Pôvodne sme ho plánovali na 14. novembra a chceli sme  ho spojiť s členskou schôdzou, ktorá sa na jar nemohla konať. Krízový stav a pandémia to neumožnia ani teraz. Čakáme na pokyny, na základe ktorých sa bude činnosť ÚNSS odvíjať ďalej. Budeme Váš informovať.
Kalendáre na rok 2021
Opäť hromadne objednáme kalendáre vydávané v SKN Levoča. Ide o:
a)	Kalendár stolový so zväčšeným písmom  - 2,– €
b)	Kalendár stolový kombinovaný – zväčšené a Braillovo  písmo  - 2,50 €
Záujemcovia sa môžu prihlásiť u Oľgy Držíkovej na tel. 0911 328 922, s ktorou si dohodnú aj spôsob odberu.
Hľadáte vhodnú optickú pomôcku? 
Na slovenskom trhu pôsobí už vyše 10 rokov. Zameriava sa na dodávky tovaru a služieb aj pre slabozrakých a nevidiacich. Spolupracuje aj s naším KS a viacerými očnými klinikami -predstavujeme spoločnosť Vincom, s.r.o.
 „Svojich dodávateľov si vždy vyberáme veľmi starostlivo. Jedným z veľmi dôležitých ukazovateľov je pre nás aj spôsob a rýchlosť vybavovania reklamácií. Myslím, že zatiaľ sa nám to darí veľmi dobre,“ hovorí konateľ spoločnosti Róbert Čirke. „Naši partneri sídlia v Európe i mimo nej, na slovenský trh od nich prinášame optické a digitálne pomôcky určené pre slabozrakých ako aj digitálne čítacie zariadenia, po ktorých siahajú aj prakticky nevidiaci a nevidiaci.“
Čo z vašej ponuky je určené na priamy predaj?
„Optické pomôcky. V rôznom prevedení máme napríklad ECO lupy, ktoré sa klientom veľmi osvedčili pri čítaní krátkych textov, ako sú poštové zásielky, cenovky tovaru v obchode či príchody a odchody spojov. No a keď sa chcú pustiť do domácich prác – varenia, pečenia alebo do majstrovania v dielni, teda keď potrebujú pozorovaný objekt zväčšiť, ale zároveň musia mať voľné ruky, odporúčame vymeniť ich za hlavové lupy a klipy.“ 
Mnohí z našich čitateľov využívajú na prácu s textovými materiálmi, na prezeranie obrázkov a fotografií elektronické čítacie lupy. Prídu si aj v tomto vaši zákazníci na svoje?
„Určite áno. V našom katalógu je niekoľko typov elektronických čítacích lúp, prenosných i stolových. Prvý zmienený typ je možné použiť nielen doma, ale aj v exteriéri (napr. v obchodoch). Pomocou kamery snímajú text, fotografie, predmety a následne ich zobrazujú na LCD displejoch, vo veľkosti od 3 až po 10 palcov. Všetky digitálne lupy majú osvetlenie a takmer všetky umožňujú zvoliť si najvhodnejší farebný kontrast medzi písmom a pozadím, zmraziť obraz či nasnímať a uložiť do pamäte texty a obrázky. Niektoré dokonca fungujú aj do diaľky. Pokiaľ ide o elektronické čítacie lupy, ktoré sú fixne nainštalované na stole v pracovni či detskej izbe, ide o väčšie zobrazovacie jednotky od 19 až po 22 palcov.“
Čo nájdeme v kategórii Prenosné digitálne čítacie zariadenia s hlasovým výstupom?
„Ide o pomôcky, po ktorých siahajú slabozrakí, prakticky nevidiaci, ale aj nevidiaci, pokiaľ sa chcú rýchlo a presne oboznámiť aj s dlhými textami. V ponuke máme buď samostatne fungujúce zariadenia, alebo čítačky, ktoré možno pripojiť k počítaču a materiál ďalej spracúvať.“ 
Všetky informácie máme zverejnené na našej internetovej stránke www.profilupy.sk, v prípade otázok nás môžu kontaktovať e-mailom na adrese info@profilupy.sk alebo telefonicky na čísle 0948 424 422.“
                                                             Dušana Blašková
Poskytovanie služieb KS ÚNSS Nitra
V súčasnosti poskytuje Krajské stredisko Nitra svoje služby len na základe telefonickej dohody. V prípade, že si chcete odskúšať lupy, ďalšie pomôcky alebo potrebujete poradiť v rámci sociálnych služieb, kontaktujte nás vopred na doleuvedených tel. číslach. Radi Vám pomôžeme. Klientské dni:
Nitra, Nedbalova 17 – pondelok od 8:00-12:00 h., 
štvrtok od 8:00-15:00 h., 0905 469 649, 037/7418115
Topoľčany, Pribinova 14 – prvý pondelok v mesiaci od 9:00-13:00 h., 0911 636 421
Levice, SČK Poľná 6 – prvá streda v mesiaci od 8:00- 12:00 h., 0911 636 421
 Nové Zámky, Radničná 3 – prvý piatok v mesiaci od 8:30-12:30 h., 0949272 205
Šaľa, Nemocničná 1-prvý pondelok v mesiaci 9:00-12:00 h., 0905 469  649
Šahy, J.Kráľa 5 - prvý utorok v mesiaci 9:30-13:00 h., 0949272 205
Zlaté Moravce – až do odvolania zrušené, 0911 636 421
Komárno - až do odvolania zrušené, 0949272 205
Očko 10-11/2020 – spracoval Josef Zbranek